VEGA præsenterer    
**Suspekt river Store VEGA ned**   
*Den 23. oktober står Suspekt klar til at gøre “Sindssyge Ting” ved Store VEGA med deres vanvittige energi og underfundige lyrik.*   
   
Sidste år udgav Suspekt deres syvende studiealbum, *Sindssyge Ting*, hvor Vestegnshedonisterne konfronterede bagsiden af deres ekstravagante livsstil.   
   
Albummet er trioens mest tematisk sammenhængende og modne til dato, hvor Rune Rasks lydbilleder underbygger de vilde melodilinjer, der konfronterer dødsangsten, når den episke fest er forbi.  Albummet modtog et utal af roser fra blandt andet Soundvenue, der gav fem stjerner og skrev:    
   
*“Suspekt rapper nok engang om sex, druk og stoffer, men denne gang sker det med en reflekteret indgangsvinkel, hvor gruppen konfronterer den dødsangst, som deres hedonistiske livsstil fremprovokerer. Resultatet er gribende.”*   
   
Nøgne nonner, slavedrenge og shots serveret i stiletter – det kan være svært at forudsige præcis, hvad der sker til en Suspekt koncert, men én ting er sikkert: når man forlader koncerten, er man et skridt tættere på de tre mænd fra Albertslund. Emil Simonsen aka. Orgi-E fortæller:   
   
“For et år siden udgav vi vores måske bedste og mest velproducerede album til dato. Men albummet har aldrig fået det liv, vi ønskede, fordi mødet med alle jer blev afbrudt, lagt i lænker og gemt langt væk. Vi har det som løver i et bur og har absolut ikke glemt jer. Vi har lyst til at smadre alt omkring os, for igen at komme ud og mærke friheden og hinanden.”    
   
   
**Fakta om koncerten**   
Suspekt (DK)    
Lørdag den 23. oktober, 2021 kl. 20.00     
Store VEGA, Enghavevej 40, 1674 København V     
Billetpris 395kr. + gebyr     
Billetsalget starter mandag den 31. maj kl. 10.00 via [vega.dk](http://vega.dk/) og Tickemaster